

**ВЪПРОСИ И ОТГОВОРИ**

**по процедура**

**чрез подбор на проекти**

**№ BG14MFPR001-3.002 „Изпълнение на стратегии за Водено от общностите местно развитие“, вид дейност „Изпълнение на стратегии за Водено от общностите местно развитие” по Програма за морско дело, рибарство и аквакултури 2021-2027 (ПМДРА),**

**одобрени от Ръководителя на Управляващия орган на ПМДРА**

**с докладна записка № 93-2103 от 23.04.2025 г.**

**Зададени въпроси чрез Информационната система за управление и наблюдение на средствата от Европейските фондове при споделено управление.**

**Рег. номер: BG14MFPR001-3.002-Q001**

**Подател: e-mail: mirg\_samokov@abv.bg**

**Дата: 10.04.2025 г.**

**Въпроси:**

„Уважаеми госпожи и господа

Във връзка с процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“ по Програма за морско дело, рибарство и аквакултури 2021-2027, финансирана от Европейския фонд за морско дело, рибарство и аквакултури, и настоящият прием имаме следните въпроси:

**Въпрос 1:** Съгласно точка „11.1 Критерии за допустимост на кандидатите“ от УК, и изискването към Местната инициативна рибарска група по Програмата за морско дело, рибарство и аквакултури, програмен период 2021-2027 за изпълнение на стратегията, а именно:

"….11.1.6. има дял на представителите на публичния сектор, на представителите на стопанския сектор и на представителите на нестопанския сектор в колективния върховен орган и в колективния управителен орган на сдружението, непревишаващ 49 на сто от имащите право на глас съгласно чл. 28, ал. 1 от Закона за юридическите лица с нестопанска цел …“

Във връзка с горното, въпросът ни е: Членове физически лица отделен сектор ли са, или към кой сектор принадлежат? Упоменати са само представителите на публичния сектор, стопанския сектор и нестопанския сектор. Питането е във връзка със запазване на съотношението всеки сектор да не превишава 49 на сто от имащите право на глас.

**Въпрос 2:** Съгласно УК по процедурата, екипът трябва да включва изпълнителен директор и минимум 1 експерт. Допустимо ли е основният експерт да е на 4-часов трудов договор?

**Въпрос 3:** Във връзка с изискванията за екипът, моля да разясните следното изискване:

„…Да не са общински съветници, кметове, заместник-кметове или служители на централна или териториална администрация на изпълнителната власт, на местната власт или на публична организация…“

Какво означава служители на публична организация? Моля разяснете за каква организация става въпрос, или дайте пример.

**Въпрос 4:** Относно допустимите разходите, моля да разясните:

4.1. По-конкретно въпросът ни е за опростената форма в размер на 7% от общите допустими преки разходи от т. 14.1.1. до 14.1.11. Разходите, които бяха допустими в предходният програмен период, както следва: „Поддръжка на компютърно оборудване и периферна техника“, „Зареждане на тонер касета“ и „Поддръжка на лек автомобил“ влизат ли в тези 7%?

4.2. Допустими ли са разходите за застраховки на активи, придобити по СВОМР в предходният програмен период?

4.3. Допустима ли е поддръжката на служебният автомобил на МИРГ, придобит също в предходният програмен период?

4.4. Обученията за местни лидери (членове на екипа на МИРГ и членове на управителните органи на МИРГ), в които трябва да бъдат включени 20 души и които МИРГ трябва да проведе за отчитане на Индикатор CR 08 - Лица, които се ползват от режима (облагодетелствани лица), (брой лица) към коя категория допустими разходи се отнасят – текущи: „Обучения за повишаване на административния капацитет на екипа за прилагането на стратегията за местно развитие“, или към популяризиране: „Обучения, семинари и информационни срещи за местни лидери, оценители, кандидати, бенефициенти и др.“

**Въпрос 5:** Въпрос относно отнасяне на разходи текущи или популяризиране:

5.1. При залагане на Разходи за „Разработване на Условията за кандидатстване, условия за изпълнение и прилежащите документи“ в текущите разходи ли следва да се отнесат или в популяризиране?

5.2. При залагане на Разходи с „Обучително пътуване в МИРГ от ЕС (чужбина) за обмен, партньорство и популяризиране на Стратегията за ВОМР сред участниците" в текущите разходи ли следва да се отнесат, или в популяризиране?

С уважение,

МИРГ Самоков – Белица – Сърница“

**Отговори:**

**Отговор на въпрос 1:**

Представителите в колективния върховен орган и в колективния управителен орган на сдружението, които са физически лица, не следва да формират отделен сектор, а се причисляват към нестопанския сектор. Когато физическото лице е едноличен търговец по смисъла на Търговския закон и извършва търговска дейност, то следва да се причисли към стопанския сектор.

**Отговор на въпрос 2:**

За изпълнение на стратегията за ВОМР МИРГ трябва да осигури наличието на административен и оперативен капацитет. На етап подаване на Формуляр за кандидатстване това обстоятелство се удостоверява с попълване декларацията към Условията за кандидатстване по процедурата, Раздел X „Декларация за наличие на административен и оперативен капацитет“.

Назначаването на основен експерт на 4 часов трудов договор е допустимо. Следва да се има предвид, че изискването „Екперт/и по прилагане на стратегията за ВОМР, нает/и на трудов договор с възнаграждение до 3 минимални работни заплати за страната на месец за съответната година“, разписано в т. 2.2 от т. 20 на Раздел II. „Техническо изпълнение на дейностите за управление, мониторинг и оценка на стратегията“ от Условията за изпълнение по процедура BG14MFPR001-3.002 „Изпълнение на стратегии за Водено от общностите местно развитие“ се отнася за експерти, наети на 8 часов работен ден.

При сключване на трудов договор за непълно работно време, възнаграждението на експерта се редуцира пропорционално в съответствие на договорените трудови часове.

**Например:** Основен експерт, назначен на 4 часов трудов договор трябва да получава до ½ от 3 минимални работни заплати за страната на месец за съответната година.

**Отговор на въпрос 3:**

За целите на процедура чрез подбор на проекти № BG14MFPR001-3.002 „Изпълнение на стратегии за Водено от общностите местно развитие“, Управляващият орган приема

определението съгласно §1, т. 43 от допълнителните разпоредби на Закона за обществени поръчки, а именно: „Публичноправна организация" е юридическо лице, за което са изпълнени следните условия:

а) създадено е с конкретната цел да задоволява нужди от общ интерес, които нямат промишлен или търговски характер;

б) финансирано е с повече от 50 на сто от държавни, териториални или местни органи или от други публичноправни организации, или е обект на управленски контрол от страна на тези органи; или има управителен или надзорен орган, повечето от половината от членовете на който са назначени от публичен възложител по чл. 5, ал. 2, т. 1 - 14.

Нуждите от общ интерес имат промишлен или търговски характер, когато лицето действа в нормални пазарни условия, стреми се да реализира печалба, като самостоятелно понася загубите от извършване на дейността си.

**Отговор на въпрос 4:**

4.1. Изброените разходи се отнасят към т. 14.1.12. външни услуги, които не се свързват пряко с прилагането на стратегията (например разходи за телефон, интернет, пощенски услуги, куриерски услуги, топло- и електроенергия, вода, охрана на офиса, електронен подпис, счетоводни и юридически услуги и други) се отнасят към непреките разходи по проекта, които от своя страна следва да са в размер на 7% от общите допустими преки разходи.

4.2. Разходи за застраховка на активи, придобити по СВОМР в предходният програмен период не са допустими за финансиране по стратегията за ВОМР през програмен период 2021-2027.

4.3. Поддръжката на служебен автомобил на МИРГ, придобит през предходния програмен период, след 2016 г. е допустима за финансиране

4.4. Обучения за местни лидери - членове на екипа на МИРГ и членове на управителните органи на МИРГ са допустими и по двата описани във въпроса разходи. В зависимост от целта, която постига конкретното обучение – дали цели повишаване на административния капацитет или цели популяризиране следва да бъдат отнесени към съответната категория разход. И в двата случая обученията постигат стойностите на индикатор CR 08 - Лица, които се ползват от режима (облагодетелствани лица). Управляващият орган обръща внимание, че посоченият индикатор се постига и чрез други дейности от МИРГ.

**Отговор на въпрос 5:**

5.1. Разходи за разработване на Условията за кандидатстване, условия за изпълнение и и приложенията към тях по процедури чрез подбор на проекти в изпълнение на стратегиите за ВОМР се отнасят към категорията „преки разходи“ по т. 14.1. „Допустими разходи“ от Условията за кандидатстване.

5.2. Обученията за повишаване на административния капацитет на екипа за прилагането на стратегията за местно развитие по т. 14.1.4 следва да бъдат отнесени като част от текущите разходи.

Разходите за популяризиране на стратегията са описани в точки 14.1.7. до 14.1.11. включително в т. 14 от Условията за кандидатстване. В този смисъл, съгласно информацията, която УО получава от така описаната дейност „Обучително пътуване в МИРГ от ЕС (чужбина) за обмен, партньорство и популяризиране на Стратегията за ВОМР сред участниците“ съдържа в себе си два елемента – обмен на опит, което е допустим разход по т. 14.1.5. „организиране на срещи на МИРГ, работа в мрежа, участие в срещи с други МИРГ и др.“ и популяризиране на Стратегията за ВОМР, което е допустим разход съгласно т.т. 14.1.7. „популяризиране, информиране и публичност“ и т. 14.1.11. „обучения, семинари и информационни срещи за местни лидери, оценители, кандидати, бенефициенти и др.“

**Зададени въпроси чрез Информационната система за управление и наблюдение на средствата от Европейските фондове при споделено управление.**

**Рег. номер: BG14MFPR001-3.002-Q002**

**Подател: e-mail:** [**dimovmirg@gmail.com**](mailto:dimovmirg@gmail.com)

**Дата: 14.04.2025 г.**

**Въпроси:**

Здравейте!

Във връзка с подаване на проектно предложение по Процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“ по Програма за морско дело, рибарство и аквакултури 2021-2027 (ПМДРА) имаме следните въпроси за разяснение:

1.В Приложение №5 Декларация към условията за кандидатстване текста:

„ РАЗДЕЛ XI

ДЕКЛАРАЦИЯ ЗА НАЛИЧИЕ НА ФИНАНСОВ РЕСУРС

Декларирам, че:

Към момента на подаване на горепосоченото проектно предложение, представляваният от мен кандидат притежава наличен финансов капацитет и може да осигури финансов ресурс, с който да изпълни проектното предложение.“

не е конкретен и еднозначен. Не е ясно за какъв размер на финансовия ресурс става въпрос, за изпълнение на стратегията или само за текущите разходи. По какъв начин ще се доказва.

2. Като член на ОС събрание, имаме рибарска кооперация – можем ли да я отнесем като заинтересована страна рибарско сдружение.

3. Относно кандидатурата за Изпълнителен директор на екипа имаме следните въпроси:

- Може ли член на Общото събрание на МИРГ да бъде Изпълнителен Директор

- Във връзка с изискванията по т. 2.1.2 Общ професионален опит - минимум 5 години в прилагане на европейски проекти, освен трудов стаж нанесен в трудовата книжка, като доказателство могат ли да се използват граждански договори за консултантски услуги и координатор на проект, със срок на изпълнение за определен период и внесени осигуровки.

Гр. Приморско

Димо Димов

**Отговор на въпрос 1:**

Подписването на „Декларация за наличие на финансов ресурс“ е заложено с оглед разпоредбите на чл. 73, пар. 2, буква г от Регламент (ЕС) № 2021/1060 на Европейския парламент и на Съвета от 24 юни 2021 година за установяване на общоприложимите разпоредби за Европейския фонд за регионално развитие, Европейския социален фонд плюс, Кохезионния фонд, Фонда за справедлив преход и Европейския фонд за морско дело, рибарство и аквакултури, както и на финансовите правила за тях и за фонд „Убежище, миграция и интеграция“, фонд „Вътрешна сигурност“ и Инструмента за финансова подкрепа за управлението на границите и визовата политика, и по – конкретно „бенефициерът трябва да разполага с необходимите финансови ресурси и механизми за покриване на оперативните разходи“.

В контекста на процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“ за реализирането на стратегиите, за ВОМР кандидатът следва да осигури финансов ресурс.

Подписването на „Декларация за наличие на финансов ресурс“ е с оглед поемане на ангажимент от страна на кандидатите, че бенефициентите ще зачитат посочените във Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза (Финансовия регламент) принципи, като добро финансово управление, прозрачност и недискриминация.

Предоставеният финансов ресурс от ПМДРА ще бъде разходван в съответствие с принципите на икономичност, ефикасност и ефективност.

Съгласно чл. 33, параграф 1, букви „а“, „б“ и „в“ на Финансовия регламент:

а) принципа на икономичност, според който ресурсите, използвани от съответната институция на Съюза за осъществяване на нейните дейности, се предоставят своевременно, в подходящо количество и качество и на най-добрата цена;;

б) принципа на ефикасност, който е свързан с най-доброто съотношение между използваните ресурси, предприетите дейности и постигането на целите;

в) принципа на ефективност, който е свързан със степента, в която се постигат поставените цели посредством предприетите дейности.

Следва да се има предвид, че съгласно приложение № 9 към Условията за изпълнение „Условия и ред за предоставяне на безвъзмездна финансова помощ и за разходване и отчитане на текущи разходи и разходи за популяризиране на стратегията към стратегията за ВОМР на МИРГ“ е допустимо МИРГ с одобрени стратегии да заявявят авансови плащания.

**Отговор на въпрос 2:**

Да, за целите на оценката и класирането на стратегията, съгласно критериите за подбор на проектни предложения по процедурата, рибарската кооперация може да бъде счетена като заинтересована страна - рибарско сдружение.

**Отговор на въпрос 3:**

В т. 11 от УК е записано, че „Изпълнителният директор и експертът/тите към МИРГ трябва да отговарят и на следните изисквания:

- Да не са членове на колективния управителен орган или на контролния орган на МИРГ и да не са свързани лица с член на колективния управителен орган или на контролния орган на МИРГ по смисъла на § 1, т. 13 и т. 14 от допълнителните разпоредби на Закона за публичното предлагане на ценни книжа“.

В случая като колективен управителен орган се явява Управителният съвет на МИРГ. Общото събрание като колективен върховен орган не попада в ограничението на Условията за кандидатстване, цитирано по-горе. Следователно член на общото събрание на МИРГ може да бъде назначен за изпълнителен директор на юридическото лице.

Относно изискването за „общ професионален опит - минимум 5 години в прилагане на европейски проекти“ за кандидатурата на Изпълнителен директор на екипа разписано в т. 20 на Раздел II. „Техническо изпълнение на дейностите за управление, мониторинг и оценка на стратегията“ от Условията за изпълнение по процедура BG14MFPR001-3.002 „Изпълнение на стратегии за Водено от общностите местно развитие“, това обстоятелство може да се докаже с трудов стаж нанесен в трудовата книжка, граждански договори за консултантски услуги и член на екип за изпълнение на проект, както и с други проверими доказателства и обстоятелства, доказващи съответния опит.

**ВЪПРОСИ И ОТГОВОРИ**

**по процедура**

**чрез подбор на проекти**

**№ BG14MFPR001-3.002 „Изпълнение на стратегии за Водено от общностите местно развитие“, вид дейност „Изпълнение на стратегии за Водено от общностите местно развитие” по Програма за морско дело, рибарство и аквакултури 2021-2027 (ПМДРА),**

**одобрени от Ръководителя на Управляващия орган на ПМДРА**

**с докладна записка № 93-2191/28.04.2025 г.**

**Зададени въпроси чрез Информационната система за управление и наблюдение на средствата от Европейските фондове при споделено управление.**

**Рег. номер: BG14MFPR001-3.002-Q003**

**Подател: e-mail:** [**gts.flag@gmail.com**](mailto:gts.flag@gmail.com)

**Дата: 17.04.2025 г.**

**Въпроси:**

ДО

Дирекция „Морско дело и рибарство“

УО на ПМДРА 2021-2027

Относно: Процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“

УВАЖАЕМИ ГОСПОЖИ И ГОСПОДА,

Във връзка с изискванията на Условия за кандидатстване по Процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“, имаме следния въпрос по подготовката на бюджета на проектното предложение:

В бюджетен ред 14.1.12. са посочени „външни услуги, които не се свързват пряко с прилагането на стратегията (например разходи за телефон, интернет, пощенски услуги, куриерски услуги, топло- и електроенергия, вода, охрана на офиса, електронен подпис, счетоводни и юридически услуги и други)“, които са част от непреките разходи, представляващи опростена форма на разходи в размер на 7% от общите допустими преки разходи.

Относно формулировката на разходите влизащи в това бюджетно перо въпросът ни е защо счетоводните услуги са включени в тази група разходи? Счетоводната услуга е външна услуга, която е свързана и с човешките ресурси на МИРГ и не би могла да се счита за услуга която не е пряко свързана с изпълнението на стратегията и в тази връзка не е ли по-уместно и релевантно тя да бъде част от преките разходи или другите разходи на бюджета? От друга страна стойността на тази услуга би отнела голяма част от 7-те процента на непреките разходи за сметка на другите разходи в това бюджетно перо и допълнително затруднява спазването на съотношението в бюджета.

С уважение,

МИРГ Главиница-Тутракан-Сливо поле

**Отговор:**

Управляващият орган на ПМДРА счита, че счетоводните услуги са разходи, които не се свързват пряко с прилагането на стратегията, т.е това е външна услуга, която не допринася пряко за постигане на целите на процедура № BG14MFPR001-3.002 „Изпълнение на стратегии за Водено от общностите местно развитие“ по ПМДРА.

В т. 14.1. „Допустими разходи“ от Условията за кандидатстване е разписано, че непреките разходи от т. 14.1.12. до 14.1.16. включително представляват опростена форма на разходите съгласно чл. 54 подточка а) от Регламент (ЕС) 2021/1060 в размер на 7% от общите допустими преки разходи от т. 14.1.1. до 14.1.11. включително.

В тази връзка следва да се има предвид, че за посочените непреки разходи не е необходима обосновка и доказателство за тяхното изпълнение. При подаване на проектно предложение и при последващо отчитане на изпълнените дейности по сключения административен договор за предоставяне на безвъзмездна финансова помощ, кандидатите/бенефициентите не следва да предоставят разходооправдателни документи за извършване на разходите.

Следователно отчитането на непреките разходи не е пряко обвързано с прякото извършване на съответните разходи.

**Рег. номер: BG14MFPR001-3.002-Q004**

**Подател: e-mail: mirg.vab@abv.bg**

**Дата: 21.04.2025 г.**

**Въпрос:**

Обръщаме се към УО на ПМДРА с молба за разяснение относно следното:

След Обществено обсъждане в УК (стр.17) бе добавена т.14.1.20 (разходи за други дейности, допринасящи за постигане целите на Стратегията за ВОМР, вкл. разходи за дейности по сътрудничество) на „Допустими разходи“. Промяната целеше избягване на формализиране на подхода СВОМР и намиране на нови и нестандартни решения за изпълнение на заложените в Стратегията цели и нейното популяризиране. Същевременно в УК (стр.18) горната актуализация е пропусната да се отрази в изискването:

- „Разходите за популяризиране на стратегията са описани в т. 14.1.7. до 14.1.11. включително.“,

както и в,

- „Непреките разходи от т. 14.1.12. до 14.1.16. включително представляват опростена форма на разходите съгласно чл. 54 подточка а) от Регламент (ЕС) 2021/1060 в размер на 7% от общите допустими преки разходи от т. 14.1.1. до 14.1.11. включително.“

т.е. в изброените две изисквания е пропуснато да се добави включената нова т. 14.1.20, чието логическо място е сред изброените точки.

За нас горното представлява очевидна фактическа грешка в УК.

В този смисъл задаваме въпрос: Следва ли т. 14.1.20 да се смята за част от Разходите за популяризиране на стратегията, в какъвто смисъл е добавеното изменение на УК след Обществено обсъждане? Следва ли т. 14.1.20 да се смята за част от общите допустими преки разходи от т. 14.1.1. до 14.1.11. включително, при изчисление на размера от 7% на опростена форма на разходите?

**Отговор:**

Заложеният разход по т. 14.1.20. „Разходи за други дейности, допринасящи за постигане целите на Стратегията за ВОМР, вкл. разходи за дейности по сътрудничество“ в Условията за кандидатстване по процедурата не може да бъде дефиниран еднозначно като пряк или непряк разход.

В допълнение, така разписаният разход не доказва и извършване на дейности по популяризиране. Следва да се има предвид, че понятието „сътрудничество“ е акт на съвместна работа по изпълнението на общи или индивидуални цели заедно, в екип. Понятието сътрудничество се отнася за всички процеси, при които хората работят заедно. В този смисъл разходите по т. 14.1.20 „Разходи за други дейности, допринасящи за постигане целите на Стратегията за ВОМР, вкл. разходи за дейности по сътрудничество“ не попадат в разходите за популяризиране на стратегията.

Инайки предвид осигурената възможност да се отчитат различен тип на разходите, разходът е поставен в категорията „Други разходи“. УО на ПМДРА счита, че не е допусната очевидна фактическа грешка в Условията за кандидатстване.

Разходите по т. 14.1.20. не са част от допустимите преки разходи за изпълнение на стратегията и в тази връзка не следва да бъдат взети предвид при изчислението на размера от 7% на опростена форма на разходите по т. 14.1.12. до 14.1.16.

**Рег. номер: BG14MFPR001-3.002-Q005**

**Подател: e-mail: flag.rhodope@gmail.com**

**Дата: 21.04.2025 г.**

**Въпрос:**

Допустимо ли е единия служител на МИРГ, към момента на подаване на формуляра за кандидатстване по процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“, да заема длъжността заместник-кмет и същеврменно да подпише писмено споразумение за позицията Експерт към МИРГ за последващо сключване на трудов договор, като в случай на одобрение на Стратегията, същия ще бъде освободен от длъжността заместник-кмет?

**Отговор:**

В т. 11.1 „Критерии за допустимост на кандидатите“, подточка 11.1.9. от Условията за кандидатстване по процедурата е разписано, че към момента на кандидатстване МИРГ следва да докажат наличието на избрано работно помещение и **на екип за реализиране на дейностите**.

Съгласно т. 24 от Условията за кандидатстване избрания екип се доказва с писмено споразумение с лицата за позициите изпълнителен директор и експерт/и към МИРГ, за последващо сключване на трудов договор/и, в случай на одобрение на стратегията и документи, доказващи квалификацията на екипа.

В допълнение в в т. 20 от Условия за изпълнение на стратегиите /Приложение 2 от документите по Процедурата чрез подбор на стратегии BG14MFPR001-3.002 „Изпълнение на стратегии за водено от общностите местно развитие“/ е указано, че лицата по т. 20.2.1 и т. 20.2.2, за които е представено сключено писмено споразумение на етап подаване формуляра за кандидатстване представляват условие за допустимост на стратегията.

Във връзка с гореизложеното УО на ПМДРА приема за допустимо лицата, кандидати за позицията на екперт/и по прилагане на стратегията за ВОМР и за изпълнителен директор, които към момента на подаване на формуляра за кандидатстване не отговарят на условията по т. т. 11.1.9. от Условията за кандидатстване да бъдат приети за допустими единствено при изрично упоменаване в писменото споразумение, че в случай на одобрение на Стратегията и към момента на подписване на трудовия договор ще отговарят на изискванията, заложени в т. 11.1.9. от Условията за кандидатстване.

При неизпълнение на горното условие е необходима промяна на лицата, посочени в проектното предложение и одобрени от УО. Тази промяна се извършва след одобрение от УО на ПМДРА.

**Рег. номер: BG14MFPR001-3.002-Q006**

**Подател: e-mail:** [**mirg.vab@abv.bg**](mailto:mirg.vab@abv.bg)

**Дата: 23.04.2025 г.**

**Въпрос:**

Обръщаме се към УО на ПМДРА с молба за разяснение относно следното:

В публикувани „Въпроси и отговори“ от 23.04.2025 г., относно първо питане от МИРГ Самоков – Белица – Сърница е дадено следното разяснение: „Отговор на въпрос 1:Представителите в колективния върховен орган и в колективния управителен орган на сдружението, които са физически лица, не следва да формират отделен сектор, а се причисляват към нестопанския сектор. Когато физическото лице е едноличен търговец по смисъла на Търговския закон и извършва търговска дейност, то следва да се причисли към стопанския сектор.“,

от друга страна разбирането за принадлежността на физически лица – рибари към Стопанския сектор е регламентирано в отговор на УО на ПМДР (относно процеса на одобряване на СВОМР за програмен период 2014 – 2020 г.) по следния начин: „Съгласно чл. 17, ал. 1 от Закона за рибарството и аквакултурите: „Стопански риболов във водите на Черно море и река Дунав се извършва след издаване на разрешително за стопански риболов и придобиване на право за усвояване на ресурс от риба и други водни организми от физически лица, юридически лица и еднолични търговци – за кораби с дължина до 10 метра“.....Във връзка с горното, УО на ПМДР 2014-2020 счита, че физическите лица – рибари, притежаващи разрешително за стопански риболов, принадлежат към стопанския сектор и следва да участват в общото събрание на МИРГ като представители на стопанския сектор.“ / QnA\_4.2\_-3.11.2017 по въпрос от МИРГ БЧС Бяла-Долни чифлик-Аврен/

Много МИРГ с одобрените СВОМР за периода 2014 – 2020 г. са осъществили процентното разпределение на представители на публичния, стопанския и **нестопанския сектор в своите** колективни върховни органи и в колективни управителни органи на сдружението базирани на горното изискване на УО на ПМДР. Съответно тези съотношения са актуални и към настоящия момент.

В този смисъл молим за разяснение относно следното:

Следва ли физическите лица – рибари, притежаващи разрешително за стопански риболов, да продължат да се причисляват към стопанския сектор при изчисляване на процентното разпределение на представители на публичния, стопанския и нестопанския сектор в Колективните върховни органи и в Управителните органи на МИРГ?

**Отговор:**

В допълнение на отговор на въпрос с рег. номер: BG14MFPR001-3.002-Q001 в ИСУН /по одобрени от Ръководителя на Управляващия орган на ПМДРА отговори с докладна записка № 93-2103 от 23.04.2025 г./ и с оглед на разпоредбите на чл. 17, ал. 1 от Закона за рибарството и аквакултурите и определеленията, дадени в § 1, т. 27 и т. 28 от допълнителните разпоредби на закона, УО на ПМДРА прави следното уточнение:

Физическите лица – рибари, притежаващи разрешително за стопански риболов и извършващи улов на риба и други водни организми в определените за това обекти с разрешени уреди и средства с цел стопанска дейност и реализиране на доход се причисляват към стопанския сектор при изчисляване на процентното разпределение на представители на публичния, стопанския и нестопанския сектор в Колективните върховни органи и в Управителните органи на МИРГ.

**Рег. номер: BG14MFPR001-3.002-Q007**

**Подател: e-mail:** [**flag.rhodope@gmail.com**](mailto:flag.rhodope@gmail.com)

**Дата: 24.04.2025 г.**

**Въпрос:**

Здравейте!

Във връзка с подаване на проектно предложение по Процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“ по Програма за морско дело, рибарство и аквакултури 2021-2027 (ПМДРА) имаме следния въпрос за разяснение:

Съгласно точка „11.1 Критерии за допустимост на кандидатите“ от УК, т.11.1.9.

Изпълнителният директор и експертът/тите към МИРГ трябва да отговарят и на следните изисквания:

- Да не са общински съветници, кметове, заместник-кметове или служители на централна или териториална администрация на изпълнителната власт, на местната власт или на публична организация.

Във връзка с горното, въпросът ни е:

Допустимо ли е единия служител на МИРГ към момента на подаване на формуляра за кандидатстване по процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“ да заема длъжността заместник-кмет и същеврменно да подпише писмено споразумение за позицията Експерт към МИРГ за последващо сключване на трудов договор, като в случай на одобрение на Стратегията, същия ще бъде освободен от длъжността заместник-кмет?

**Отговор:**

Виж отговор на въпрос рег. номер: BG14MFPR001-3.002-Q005 по-горе.

**ВЪПРОСИ И ОТГОВОРИ**

**по процедура**

**чрез подбор на проекти**

**№ BG14MFPR001-3.002 „Изпълнение на стратегии за Водено от общностите местно развитие“, вид дейност „Изпълнение на стратегии за Водено от общностите местно развитие” по Програма за морско дело, рибарство и аквакултури 2021-2027 (ПМДРА),**

**одобрени от Ръководителя на Управляващия орган на ПМДРА**

**с докладна записка № 93-2316/07.05.2025 г.**

**Зададени въпроси чрез Информационната система за управление и наблюдение на средствата от Европейските фондове при споделено управление.**

**Рег. номер: BG14MFPR001-3.002-Q008**

**Подател: e-mail: mirg\_samokov@abv.bg**

**Дата: 25.04.2025 г.**

**Въпроси:**

Уважаеми госпожи и господа

Във връзка с процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“ по Програма за морско дело, рибарство и аквакултури 2021-2027, финансирана от Европейския фонд за морско дело, рибарство и аквакултури, и настоящият прием, и след публикуваните отговори одобрени от Ръководителя на Управляващия орган на ПМДРА с докладна записка № 93-2103 от 23.04.2025 г. имаме следните доуточняващи въпроси:

**Въпрос 1:**

По отношение на отговорите на въпрос 4.2 и 4.3 публикувани на 23.04.2025г сте отговорили че:

„..4.2. Разходи за застраховка на активи, придобити по СВОМР в предходният програмен период не са допустими за финансиране по стратегията за ВОМР през програмен период 2021-2027.

4.3. Поддръжката на служебен автомобил на МИРГ, придобит през предходния програмен период, след 2016 г. е допустима за финансиране…“

Във връзка с двата отговора на УО въпросът ни е: В поддръжката на служебен автомобил на МИРГ влиза ли застраховка гражданска отговорност и каско?

**Въпрос 2:**

По отношение на отговора на наш въпрос 5.2 от публикуван отговор на него от 23.04.2025г. имаме следният доуточняващ въпрос:

Според УО разходът „Обучително пътуване в МИРГ от ЕС (чужбина) за обмен, партньорство и популяризиране на Стратегията за ВОМР сред участниците“ съдържа в себе си два елемента – обмен на опит, което е допустим разход по т. 14.1.5. „организиране на срещи на МИРГ, работа в мрежа, участие в срещи с други МИРГ и др.“ и популяризиране на Стратегията за ВОМР, което е допустим разход съгласно т. 14.1.7. „популяризиране, информиране и публичност“ и т. 14.1.11. „обучения, семинари и информационни срещи за местни лидери, оценители, кандидати, бенефициенти и др….“

Във връзка с отговорът Ви, допустимо ли е в разходът да бъде заложен в част популяризиране по следният начин:

„Популяризиране на Стратегията за ВОМР сред участниците в МИРГ от ЕС (чужбина) и трети страни, с цел формиране на партньорства и/или сътрудничества“ (в случай че имаме нужда от обучение в ЕС, то ще бъде заложено отделно в текущи разходи).

Въпросът ни е свързан с факта че в Стратегията ни е заложен бюджет за изпълнение на дейности в партньорства и сътрудничество с други МИРГ, МИГ от ЕС или трети страни. Тези проекти ще бъдат планирани след формиране на такива споразумения за партньорства и/или сътрудничества.

**Въпрос 3:**

На Въпрос 5.1 /от предходните ни въпроси, на който сте публикували отговора/, а именно: "При залагане на Разходи за „Разработване на Условията за кандидатстване, условия за изпълнение и прилежащите документи“ в текущите разходи ли следва да се отнесат или в популяризиране?" сте отговорили:

„5.1. Разходи за разработване на Условията за кандидатстване, условия за изпълнение и и приложенията към тях по процедури чрез подбор на проекти в изпълнение на стратегиите за ВОМР се отнасят към категорията „преки разходи“ по т. 14.1. „Допустими разходи“ от Условията за кандидатстване“

Въпросът ни не беше за вида на разходът /преки, или непреки/, а къде следва да бъде заложен: в текущи, или в популяризиране.

Моля за разяснение!

**Въпрос 4:** Допустимо ли е към датата на подаване на проектното предложение и подписване на споразумението с екипът, експертът с който се подписва да е общински служител? При сключване вече на трудовият договор, правоотношенията му с общината ще бъдат прекратени, или съответно ще бъдат представени на УО документи за одобрение на нов експерт.

**С уважение,**

**МИРГ „Самоков – Белица – Сърница“**

**Отговори:**

**Отговор на въпрос 1:**

В допълнение на отговор на въпрос 4.2 от зададените въпроси в ИСУН с рег. № BG14MFPR001-3.002-Q001 по одобрени от Ръководителя на Управляващия орган на ПМДРА отговори с докладна записка № 93-2103 от 23.04.2025 г., УО на ПМДРА прави следното уточнение:

Разходите за застраховка на активи, придобити по СВОМР в предходния програмен период не са допустими за финансиране по СВОМР през програмен период 2021-2027. Изключение се прави единствено за разходите за застраховка гражданска отговорност на автомобила. Разходите за застраховка на автокаско на автомобили, закупени през програмен период 2014-2020 са допустими до изтичане на пет години от окончателното плащане за текущи разходи по процедура BG14MFOP001-4.002 „Изпълнение на стратегиите за водено от общностите местно развитие” по Програмата за морско дело и рибарство 2014-2020 във връзка с разпоредбите на чл. 37 от Приложение 9 Условия и ред за предоставяне на безвъзмездна финансова помощ и за разходване и отчитане на Tекущи разходи и разходи за популяризиране на стратегия за Водено от общностите местно развитие към стратегията за ВОМР на МИРГ (Приложение 9 към Административен договор за предоставяне на безвъзмездна финансова помощ за текущи разходи и популяризиране на стратегия за водено от общностите местно развитие по процедура чрез подбор на проекти № BG14MFOP001-4.002 „Изпълнение на стратегиите за водено от общностите местно развитие”)

**Отговор на въпрос 2:**

Допустимите разходи са за популяризиране на стратегията са описани в т. 14.1.7 до 14.1.11 включително от т. 14.1. „Допустими разходи“ от Условията за кандидатстване.

Целта на популяризирането на стратегията е, от една страна да информира широката общественост, заинтересованите страни и потенциалните кандидати за възможностите за финансиране, които тя предоставя и от друга за постигнатите резултати чрез изпълнение на одобрените операции, за ефекта и приноса, който те имат върху за просперитета и развитието на местната общност на територията на МИРГ. В този смисъл, популяризирането на стратегията на МИРГ е допустим разход съгласно т. 14.1.7. „популяризиране, информиране и публичност“.

Разходите по т. 14.1.20. „разходи за други дейности, допринасящи за постигане целите на Стратегията за ВОМР, вкл. разходи за дейности по сътрудничество“ от Условията за кандидатстване по процедурата дават възможност на МИРГ да търси и да формира партньорство и и/или сътрудничество с други МИРГ, МИГ от ЕС или трети страни.

Следва да се има предвид, че понятието „сътрудничество“ е акт на съвместна работа по изпълнението на общи или индивидуални цели заедно в екип. Понятието сътрудничество се отнася за всички процеси, при които хората работят заедно.

Разходите за популяризиране и разходите за сътрудничество не могат да бъдат обединени в един разход, защото нямат логическа връзка по между си.

**Отговор на въпрос 3:**

Разходи за разработване на Условията за кандидатстване, условия за изпълнение и приложенията към тях по процедури чрез подбор на проекти в изпълнение на стратегиите за ВОМР се отнасят към категорията текущи разходи от Условията за кандидатстване.

**Отговор на въпрос 4:**

В т. 11.1 „Критерии за допустимост на кандидатите“, подточка 11.1.9. от Условията за кандидатстване по процедурата е разписано, че към момента на кандидатстване МИРГ следва да докажат наличието на избрано работно помещение и на екип за реализиране на дейностите.

Съгласно т. 24 от Условията за кандидатстване избрания екип се доказва с писмено споразумение с лицата за позициите изпълнителен директор и експерт/и към МИРГ, за последващо сключване на трудов договор/и, в случай на одобрение на стратегията и документи, доказващи квалификацията на екипа.

В допълнение в т. 20 от Условия за изпълнение на стратегиите /Приложение 2 от документите по Процедурата чрез подбор на стратегии BG14MFPR001-3.002 „Изпълнение на стратегии за водено от общностите местно развитие“/ е указано, че лицата по т. 20.2.1 и т. 20.2.2, за които е представено сключено писмено споразумение на етап подаване формуляра за кандидатстване представляват условие за допустимост на стратегията.

Във връзка с гореизложеното УО на ПМДРА приема за допустимо лицата, кандидати за позицията на екперт/и по прилагане на стратегията за ВОМР и за изпълнителен директор, които към момента на подаване на формуляра за кандидатстване не отговарят на условията по т. т. 11.1.9. от Условията за кандидатстване да бъдат приети за допустими единствено при изрично упоменаване в писменото споразумение, че в случай на одобрение на Стратегията и към момента на подписване на трудовия договор ще отговарят на изискванията, заложени в т. 11.1.9. от Условията за кандидатстване.

При неизпълнение на горното условие е необходима промяна на лицата, посочени в проектното предложение и одобрени от УО. Тази промяна се извършва след одобрение от УО на ПМДРА.

**ВЪПРОСИ И ОТГОВОРИ**

**по процедура**

**чрез подбор на проекти**

**№ BG14MFPR001-3.002 „Изпълнение на стратегии за Водено от общностите местно развитие“, вид дейност „Изпълнение на стратегии за Водено от общностите местно развитие” по Програма за морско дело, рибарство и аквакултури 2021-2027 (ПМДРА),**

**одобрени от Ръководителя на Управляващия орган на ПМДРА**

**с докладна записка № 93-2401/13.05.2025 г.**

**Зададени въпроси чрез Информационната система за управление и наблюдение на средствата от Европейските фондове при споделено управление.**

**Рег. номер: BG14MFPR001-3.002-Q009**

**Подател: e-mail: flag.rhodope@gmail.com**

**Дата: 02.05.2025 г.**

**Въпрос:**

Здравейте!

Във връзка с подаване на проектно предложение по Процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“ по Програма за морско дело, рибарство и аквакултури 2021-2027 (ПМДРА) имаме следния въпрос за разяснение, касаещ т.14. Категории разходи, допустими за финансиране отУК:

Непредвидените разходи в размер на 10%, включени в Приложение 9.3 Годишен бюджет на МИРГ, към коя категория разходи се отнасят: преки разходи, непреки разходи или други разходи?

**Отговор:**

Непредвидените разходи в размер на 10%, включени в Приложение 9.3 Годишен бюджет на МИРГ към Условията за изпълнение по процедурата могат да бъдат отнесени към преките разходи и/или разходи категория „Други разходи“.

Непредвидените разходи не могат да бъдат отнесени към непреките разходи, тъй като

В т. 14.1. „Допустими разходи“ от Условията за кандидатстване е разписано, че непреките разходи от т. 14.1.12. до 14.1.16. включително представляват опростена форма на разходите съгласно чл. 54 подточка а) от Регламент (ЕС) 2021/1060 в размер на 7% от общите допустими преки разходи от т. 14.1.1. до 14.1.11. включително.

Или

В т. 14.1. „Допустими разходи“ от Условията за кандидатстване е заложена опростена форма на разходи съгласно чл. 54 подточка а) от Регламент (ЕС) 2021/1060 в размер на 7% от общите допустими преки разходи.

В допълнение, в т. 9. от Приложение 9 „Условия и ред за предоставяне на безвъзмездна финансова помощ и за разходване и отчитане на текущи разходи и разходи за популяризиране на стратегията към стратегията за ВОМР на МИРГ е разписано, че промяна на одобрения годишен бюджет на МИРГ се допуска еднократно в срок до 30 юни на съответната година и се одобрява/отхвърля от УО на ПМДРА в срок до един месец по реда, посочен в т. 8. По изключение УО на ПМДРА допуска еднократно непланирана промяна на одобрения бюджет на МИРГ, в случай че МИРГ предостави на УО на ПМДРА обосновка за необходимостта на същата. УО на ПМДРА се произнася в срок до един месец по реда, посочен в т. 8.

С уважение,

МИРГ „ВЗР:Батак-Девин-Доспат“

**Зададени въпроси чрез Информационната система за управление и наблюдение на средствата от Европейските фондове при споделено управление.**

**Рег. номер: BG14MFPR001-3.002-Q010**

**Подател: e-mail: office@mirg-pomorie.eu**

**Дата: 02.05.2025 г.**

**Въпрос: 1**

1. Точка 24. „Списък на документите, които се подават на етап кандидатстване“ и т. 7 „Документи, доказващи принадлежността на членовете на върховния колективен орган на МИРГ към секторите рибарство и/или аквакултури, в това число заповеди, решения, пълномощни (за представляващите юридически лица), както и такива, които доказват принадлежността на физическите лица“ е формулирана по начин, който предполага, че всички членове на КВО следва да представят документи, доказващи принадлежността им към секторите рибарство и/или аквакултури.

В същото време критерий за оценка 4.3 гласи: „Наличие на представители на следните заинтересовани страни във общото събрание. Налична е ясна аргументация как посочените групи са обвързани с рибарството и идентичността на МИРГ съгласно анализа на заинтересованите страни, част от стратегията за ВОМР:

-социални,

-културни,

-екологични,

-представители на местния бизнес,

-представители на риболовния туризъм,

-представители на любителския риболов (физически лица)

-представители на местната власт,

-рибарски сдружения и ловно-рибарски сдружения.“

При положение, че МИРГ включва в своят Върховен колективен орган различен вид заинтересовани страни, които са обвързани с рибарството, но не принадлежат към този сектор, необходимо ли е за тези заинтересовани страни (социални, културни, екологични организации, представители на местния бизнес, представители на местната власт) да представят някакъв вид документи по т.7 от т.24. „Списък на документите, които се подават на етап кандидатстване“ и ако да, какъв документ следва да представи например община - член на КВО?

**Въпрос 2:**

2. Във връзка с изпълнението на критерий 4.4 „Наличие на представители на рибарския сектор в управителния съвет на МИРГ съгласно анализа на заинтересованите страни, част от стратегията за ВОМР“ от Приложение № 3 „Критерии и методология за оценка на проектни предложения по процедура чрез подбор на проекти № BG14MFPR001-3.002 „Изпълнение на стратегии за ВОМР“, ще се счита ли любител рибар - член на рибарско сдружение за представител на рибарския сектор? Ще бъде ли достатъчно наличието на 1 представител на рибарския сектор за присъждане на точки по критерия?

С уважение,

Иван Алексиев

Председател на УС на СНЦ МИРГ Поморие

**Отговор на въпрос 1:**

В Приложение № 6 „Указание за доказване на критериите за подбор за изпълнение на стратегии за вомр по Програмата за морско дело, рибарство и аквакултури 2021-2027 (ПМДРА) към Условията за кандидатстване по процедурата е разписано, че критерии 4.3 се доказва с ясна аргументация в т. 2.2 от стратегията как посочените групи са обвързани с рибарството и идентичността на МИРГ съгласно анализа на заинтересованите страни, част от стратегията за ВОМР.

В този смисъл в т. 7 от т. 24 „Списък на документите, които се подават на етап кандидатстване“ следва да се представят само документи, доказващи принадлежността на членовете на върховния колективен орган на МИРГ към секторите рибарство и/или аквакултури, в това число заповеди, решения, пълномощни (за представляващите юридически лица), както и такива, които доказват принадлежността на физическите лица.

**Отговор на въпрос 2:**

В § 1, т. 21. от допълните разпоредби към Закона за рибарството и аквакултурите е указано, че Рибарството е вид дейност на юридически и физически лица, обхващаща стопански и любителски риболов и аквакултури.

В този смисъл, любител рибар - член на рибарско сдружение се счита за представител на рибарския сектор.

В Приложение № 6 „Указание за доказване на критериите за подбор за изпълнение на стратегии за вомр по Програмата за морско дело, рибарство и аквакултури 2021-2027 (ПМДРА) към Условията за кандидатстване по процедурата е разписано, че за критерии 4.4, точки се присъждат единствено, когато са налични представители на рибарския сектор. Наличието на 1 представител на рибарския сектор в управителния съвет на МИРГ е достатъчен за присъждане на точки по критерия.

**Зададени въпроси чрез Информационната система за управление и наблюдение на средствата от Европейските фондове при споделено управление.**

**Рег. номер: BG14MFPR001-3.002-Q011**

**Подател: e-mail: flag.rhodope@gmail.com**

**Дата: 05.05.2025 г.**

**Въпрос: 1**

Уважаеми госпожи и господа,

във връзка с процедура чрез подбор на проекти BG14MFPR001-3.002 „Изпълнение на стратегии за Водено от общностите местно развитие“ по Програма за морско дело, рибарство и аквакултури 2021-2027, финансирана от Европейския фонд за морско дело, рибарство и аквакултури, имаме следния въпрос за разяснение:

В УК, разходите по т.14.1.6. Проучвания и анализи за територията от т.14.1.Допустими разходи се отнасят към Текущи разходи и популяризиране във връзка с изпълнението на Стратегия за ВОМР, а в одобрената Програма за морско дело, рибарство и аквакултури 2021-2027 г. (стр.144) същите са включени към разходи за Популяризиране на Стратегията за ВОМР?

С оглед на факта, че насоките по процедурата следва да са съобразени и да стъпват на одобрената програма, моля да ни отговорите това допусната техническа грешка в УК ли е и следва ли т.14.1.6 да се смята за част от Разходите за популяризиране на стратегията за ВОМР.

С уважение,

МИРГ „ВЗР:Батак-Девин-Доспат“

**Отговор:**

Програма за морско дело, рибарство и аквакултури 2021-2027 е програмен документ. Детайлите и допустимоста се конкретизират в Условивията за кандидатстване, Условията за изпълнение и приложенията към тях.

В Условивията за кандидатстване, разходите за популяризиране на стратегията са описани в т. 14.1.7. до 14.1.11. включително.

Във връзка с гореизложеното, разходите по т.14.1.6. „Проучвания и анализи за територията“ от т.14.1.“Допустими разходи“ се отнасят към Текущите разходи.

**ВЪПРОСИ И ОТГОВОРИ**

**по процедура**

**чрез подбор на проекти**

**№ BG14MFPR001-3.002 „Изпълнение на стратегии за Водено от общностите местно развитие“, вид дейност „Изпълнение на стратегии за Водено от общностите местно развитие” по Програма за морско дело, рибарство и аквакултури 2021-2027 (ПМДРА),**

**одобрени от Ръководителя на Управляващия орган на ПМДРА**

**с докладна записка № 93-2503/16.05.2025 г.**

**Зададени въпроси чрез Информационната система за управление и наблюдение на средствата от Европейските фондове при споделено управление.**

**Рег. номер: BG14MFPR001-3.002-Q012**

**Подател: e-mail:** [**office@mirg-pomorie.eu**](mailto:office@mirg-pomorie.eu)

**Дата: 07.05.2025 г.**

Уважаеми госпожи и господа,

моля за разяснение по следните точки:

1. Начинът на доказване на Критерий за оценка 5.2 „Предложените видове дейности са насочени в подкрепа на инвестиции от частни оператори, които ще привлекат инвестиции на територията на МИРГ чрез частното съфинансиране на проекти по планираните видове дейности“ е следният:

Точки по този критерий се начисляват единствено, когато в Таблица А – Финансов план по видове дейности (в лева) по години за всички видове дейности ,с изключение на тези свързани с дребномащабния крайбрежен риболов, в колона 6 (Частно съфинансиране в лева) е посочено частно съфинансиране минимум 10% за конкретния вид дейност.

Някои видове дейности, допустими за финансиране, например дейности за сътрудничество не могат да бъдат комбинирани с предоставяне на частно съфинансиране поради вида на допустимите бенефициенти, поради което изпълнението на изискването за реално предоставяне на частно финансиране при изпълнението на СВОМР в последствие за всички видове дейности е изключително трудно, дори невъзможно. В този случай би отпаднала и дадената възможност за точкуване при частично процентно изпълнение на критерия, както следва:

- Ако привлича под 15% от бюджета на стратегията (бюджета в БФП) – не се присъждат точки

- Ако привлича от 15% до 20% от бюджета на стратегията (бюджета в БФП) - 10 точки

- Ако привлича от 21% до 30% от бюджета на стратегията (бюджета в БФП) - 15 точки

- Ако привлича 31% и повече от бюджета на стратегията (бюджета в БФП) - 20 точки.

2. В съответствие с критерий за оценка 7. „Популяризация на стратегията на МИРГ чрез видимост, прозрачност и комуникация, описани в стратегията за ВОМР“ за получаване на 5 точки е необходимо МИРГ да посочи в т. XII. „Популяризиране на стратегията на МИРГ - дейности по видимост, прозрачност и комуникация“ следното:

- Създаване и поддръжка на информационен сайт - 5 точки.

При положение, че МИРГ разполага с вече съществуващ сайт от програмен период 2014-2020 г. необходимо ли е да го заличи и да създаде изцяло нов или ще бъде достатъчно да поддържа съществуващия такъв с оглед на получаване на точки по критерия?

**С уважение,**

**Иван Алексиев**

**Председател на УС на МИРГ Поморие**

**Отговори:**

**Отговор на въпрос 1:**

Дейностите по сътрудничество, като част от дейностите по стратегията, за които е определен бюджет във финансовия план, могат да бъдат реализирани и с частни партньори. В случай че кандидатът предвижда тяхното изпълнение по гореописания начин, той ще има възможност да получи точки по критерий 5.2.

Дейности по сътрудничество могат да бъдат финансирани и от текущите разходи на стратегията съгласно т. 14.1.20. „Разходи за други дейности, допринасящи за постигане целите на Стратегията за ВОМР, вкл. разходи за дейности по сътрудничество“ от Условията за кандидатстване по процедурата, с които се дава възможност на МИРГ да търси и да формира партньорство и и/или сътрудничество с други МИРГ, МИГ от ЕС или трети страни.

**Отговор на въпрос 2:**

Изготвянето на нова интернет страница във връзка с изпълнение на мерките по видимост, прозрачност и комуникация е по преценката на МИРГ. В контекста на изпълнението на критерий „Създаване и поддръжка на информационен сайт - 5 точки“ МИРГ следва да има предвид, че разбирането на УО за „създаване на интернет страница“ е насочено към крайния резултат – наличие на функционираща страница на МИРГ. В този смисъл в обхвата попада вече създадана интернет страница от предходни програмни периоди или създаването на нова интернет страница за програмен пероид 2021-2027. Поддръжката е валидна и за двете хипотези.

**Рег. номер:** BG14MFPR001-3.002-Q013

**Подател: e-mail:** p.petrov@tundzha.bg

**Дата:** 09.05.2025 г.

**Въпрос:**

„Здравейте, имаме следният въпрос:

Как и къде следва да бъде посочен финансовият размер на средствата за сътрудничество?

Поздрави,

Пламен Петров - зам.-кмет на община Тунджа“

**Отговор:**

Дейностите по сътрудничество, като част от дейностите по стратегията се следва задължително да се включват с конкретен бюджет във финансовия план на стратегията.

Дейности по сътрудничество могат да бъдат финансирани и от текущите разходи на стратегията по т. 14.1.20. „Разходи за други дейности, допринасящи за постигане целите на Стратегията за ВОМР, вкл. разходи за дейности по сътрудничество“ или като отделен ред във финансовия план – като самостоятелен вид дйност или в комбинация с други дейности в общ вид дейност.

**ВЪПРОСИ И ОТГОВОРИ**

**по процедура**

**чрез подбор на проекти**

**№ BG14MFPR001-3.002 „Изпълнение на стратегии за Водено от общностите местно развитие“, вид дейност „Изпълнение на стратегии за Водено от общностите местно развитие” по Програма за морско дело, рибарство и аквакултури 2021-2027 (ПМДРА),**

**одобрени от Ръководителя на Управляващия орган на ПМДРА**

**с докладна записка № 93-2635/23.05.2025 г.**

**Зададени въпроси чрез Информационната система за управление и наблюдение на средствата от Европейските фондове при споделено управление.**

**Рег. номер:** BG14MFPR001-3.002-Q014

**Подател: e-mail:** p.petrov@tundzha.bg

**Дата:** 15.05.2025 г.

**Въпрос:**

Възможно ли е участие в управителен съвет на МИРГ на представители от общини, членуващи в общо събрание на МБАЛ с дялово участие под 5 %?

**Отговор:**

Да, няма пречка представители от общини да участват в управителния съвет на МИРГ, когато те членуват в общото събрание на акционерите или съдружниците на Многопрофилна болница за активно лечение (МБАЛ).

В допълнение, представители на общините членуващи в общо събрание на МБАЛ и едновременно с това са членове на колективния управителен орган на МИРГ не следва да имат конфликт на интереси с кандидати по процедурите или съответно не следва да е налице хипотезата на т. 11.1.10.2. от Условията за кандидатстване.